Σε μία σοβαρότατη καταγγελία προχώρησε ο πρόεδρος του Ιατρικού Συλλόγου Λάρισας κ. Ντίνος Γιαννακόπουλος με αφορμή τις σημερινές εκτεταμένες δειγματοληψίες που έγιναν στον οικισμό των Ρομά στη Νέα Σμύρνη, με αφορμή τα 20 επιβεβαιωμένα κρούσματα στην περιοχή.

Όπως εξήγησε μιλώντας στο onlarissa.gr, συνάδελφοί του που συμμετείχαν στη δειγματοληψία, του κατήγγειλαν πως η διαδικασία έγινε χωρίς τήρηση πρωτοκόλλου, χωρίς παρουσία αστυνομίας και καθ’ υπόδειξη των ίδιων των Ρομά (!) που τους κατεύθυναν σε συγκεκριμένες οικογένειες και κυρίως σε μικρά παιδιά τα οποία εκ των πραγμάτων δεν έχουν μεγάλη κοινωνική συναναστροφή!

Ο πρόεδρος του Ιατρικού Συλλόγου Λάρισας εκτίμησε πως υπό τις παραπάνω συνθήκες τα αποτελέσματα που αναμένονται δε θα δώσουν την ορθή εικόνα, ενώ το ζήτημα αναμένεται να μεταφερθεί αύριο σε κορυφαίο επίπεδο, στον Πανελλήνιο Ιατρικό Σύλλογο, στον ΕΟΔΥ και στον ίδιο τον πρωθυπουργό.